b'\n_START_ARTICLE_\nTeela\n_START_SECTION_\nLuominen\n_START_PARAGRAPH_\nTeelan loi Mattelin taiteilija Mark Taylor, joka oli kehitt\xc3\xa4nyt idean keih\xc3\xa4\xc3\xa4ll\xc3\xa4 ja kilvell\xc3\xa4 aseistautuneesta sankarittaresta. Taylor piirsi hahmolle alun perin ruskeat saappaat ja valkoisen puvun, kultaisen keih\xc3\xa4\xc3\xa4n ja kilven sek\xc3\xa4 vaaleat hiukset. Taylorin ensimm\xc3\xa4inen versio Teelasta esiintyi muun muassa ensimm\xc3\xa4isess\xc3\xa4 Masters of the Universe -pienoissarjakuvassa He-Man and the Power Sword._NEWLINE_Lopullinen Teelan hahmo oli yhdistelm\xc3\xa4 kahdesta Taylorin luomasta hahmosta: varhaisesta Teelan hahmotelmasta ja Velhottaresta. Taustalla vaikuttanut tekij\xc3\xa4 oli Mattel, joka ei uskonut, ett\xc3\xa4 kahdelle naispuoliselle toimintafiguurille olisi riitt\xc3\xa4v\xc3\xa4sti kysynt\xc3\xa4\xc3\xa4 samana vuonna. My\xc3\xb6hemp\xc3\xa4n\xc3\xa4 toteutetun tutkimuksen my\xc3\xb6t\xc3\xa4 kuitenkin selvisi, ett\xc3\xa4 l\xc3\xa4hes 40 prosenttia Masters of the Universe -toimintafiguureita ker\xc3\xa4nneist\xc3\xa4 lapsista oli kuitenkin tytt\xc3\xb6j\xc3\xa4. Toisen naispuolisen hahmon paikan t\xc3\xa4ytti lopulta niin ik\xc3\xa4\xc3\xa4n Taylorin luoma hahmo Zodac. _NEWLINE_Taylorin varhainen Velhotar-hahmo oli tarkoitettu sek\xc3\xa4 hyv\xc3\xa4n ett\xc3\xa4 pahan puolella toimivaksi kaksoisagentiksi. Hahmo oli pukeutunut ruskeisiin saappaisiin, vihre\xc3\xa4\xc3\xa4n asuun ja k\xc3\xa4\xc3\xa4rmeen p\xc3\xa4\xc3\xa4n muotoiseen haarniskaan, joka my\xc3\xb6hemmin periytyi Teelan ylle. My\xc3\xb6s Velhotar kuitenkin esiintyi viel\xc3\xa4 my\xc3\xb6hemmin ulkon\xc3\xa4\xc3\xb6lt\xc3\xa4\xc3\xa4n hyvin samankaltaisena hahmona kuin Teela. _NEWLINE_Teelan ensiesiintyminen tapahtui pienoissarjakuvissa, joissa hahmolla ei kuitenkaan ollut viel\xc3\xa4 taustatarinaa. Ensimm\xc3\xa4isen syntym\xc3\xa4tarinan kirjoitti Mark Texeira pienoissarjakuvaan Tale of Teela, jossa hahmo oli Skeletor kloonaus Velhottaresta.\n_START_SECTION_\nHe-Man (1983\xe2\x80\x931985)\n_START_PARAGRAPH_\nFilmationin tuottamassa 1980-luvun He-Man-animaatiosarjassa Teelan alkuper\xc3\xa4isen\xc3\xa4 \xc3\xa4\xc3\xa4nin\xc3\xa4yttelij\xc3\xa4n\xc3\xa4 toimi Linda Gary. Animaatiosarjassa Teela on Asemiehen adoptiotyt\xc3\xa4r. H\xc3\xa4nen biologinen \xc3\xa4itins\xc3\xa4 on Harmaakallolinnan suojelija Velhotar, joka antoi Teelan Asemiehen adoptoitavaksi sen j\xc3\xa4lkeen, kun Velhottaren mies ja Teelan biologinen is\xc3\xa4 oli kuollut._NEWLINE_Asemies sai tiet\xc3\xa4\xc3\xa4 Zoar-haukan muodon ottaneen Velhottaren huolehtineen vastasyntyneest\xc3\xa4 Teelasta kallion reunalla olleen linnunpes\xc3\xa4n suojassa. Mer-Man yritti kidnapata Teelan t\xc3\xa4m\xc3\xa4n ollessa pieni ja viel\xc3\xa4 Velhottaren huolehdittavana, mutta ep\xc3\xa4onnistui._NEWLINE_Teela saa sarjan aikana selville totuuden \xc3\xa4idist\xc3\xa4\xc3\xa4n, mutta tapahtuneesta j\xc3\xa4rkyttynyt Velhotar poistaa voimiensa avulla totuuden pois Teelan muistista suojellakseen t\xc3\xa4t\xc3\xa4. Animaatiosarjan mukaan Teelan kerrotaan kuitenkin jonain p\xc3\xa4iv\xc3\xa4n\xc3\xa4 ottavan \xc3\xa4itins\xc3\xa4 paikan Harmaakallolinnan suojelijana. Teelan biologisen is\xc3\xa4n henkil\xc3\xb6llisyys ei k\xc3\xa4y sarjan aikana ilmi, mutta Asemies mainitsee t\xc3\xa4m\xc3\xa4n olleen er\xc3\xa4s Eternian parhaimmista miehist\xc3\xa4. _NEWLINE_Teela toimii animaatiosarjassa prinssi Adamin kouluttajana ja vartijana, mutta ei ole tietoinen h\xc3\xa4nen olevan He-Man. Teela soimaa Adamia usein laiskuudesta, pelkurimaisuudesta ja siit\xc3\xa4, ettei h\xc3\xa4n kiinnit\xc3\xa4 huomiota koulutukseensa.  Teela on taidoiltaan erinomainen ja maltillinen taistelija, mutta h\xc3\xa4n kuitenkin sortuu toisinaan uhkarohkeisiin tekoihin lujan temperamenttisuutensa vuoksi. Teela suuttuu herk\xc3\xa4sti, mik\xc3\xa4li h\xc3\xa4nen mielipiteens\xc3\xa4 ei ker\xc3\xa4\xc3\xa4 kunnioitusta tai huomiota muilta, tai muut ovat h\xc3\xa4nen kanssaan eri mielt\xc3\xa4. H\xc3\xa4nen levottomuutensa ja \xc3\xa4kkipikaisuutensa johtavat Teelan toisinaan ajattelemattomuuden vuoksi my\xc3\xb6s vaarallisiin tilanteisiin.\n_START_SECTION_\nMasters of the Universe (1987)\n_START_PARAGRAPH_\nVuonna 1987 ensi-iltansa saaneessa Cannon Filmsin elokuvassa Masters of the Universe Teelan roolissa esiintyi n\xc3\xa4yttelij\xc3\xa4 Chelsea Field. Varhainen elokuvaan tarkoitettu konseptiversio Teelasta k\xc3\xa4sitti yh\xc3\xa4 hahmon kaksiosaisen bikiniasun sek\xc3\xa4 k\xc3\xa4\xc3\xa4rmeenmuotoisen panssarin, mutta lopullinen elokuvassa k\xc3\xa4ytetty harmaa kokovartaloasu erosi lopulta alkuper\xc3\xa4isen toimintafiguurin ulkon\xc3\xa4\xc3\xb6st\xc3\xa4 r\xc3\xa4ike\xc3\xa4sti ja sis\xc3\xa4lsi vain muutaman viittauksen hahmon alkuper\xc3\xa4iseen ulkon\xc3\xa4k\xc3\xb6\xc3\xb6n._NEWLINE_Teelasta k\xc3\xa4sikirjoitettiin elokuvaan vakavailmeinen taistelijna, joka ei n\xc3\xa4yt\xc3\xa4 huumorintajuaan toisille. Hahmon levoton luonne koki my\xc3\xb6s muutoksen, vaikka elokuvan Teela onkin yh\xc3\xa4 jokseenkin \xc3\xa4kkipikainen persoona. Teelan adoptiois\xc3\xa4 Asemiehen roolia elokuvassa esitti n\xc3\xa4yttelij\xc3\xa4 Jon Cypher. Teelan ei mainita elokuvassa olevan Velhottaren biologinen tyt\xc3\xa4r.\n_START_SECTION_\nSuper He-Man (1990\xe2\x80\x931991)\n_START_PARAGRAPH_\n1990-luvun alussa esitetyss\xc3\xa4 Super He-Man -animaatiosarjassa Teela esiintyi yhden jakson verran. Hahmon \xc3\xa4\xc3\xa4nin\xc3\xa4yttelij\xc3\xa4n\xc3\xa4 toimi Cathy Weseluck. Jakso, jossa Teela esiintyi, oli sarjalle harvinainen viittaus 1980-luvun He-Man-sarjaan. Super He-Man -animaatiosarjassa Teelan ulkon\xc3\xa4k\xc3\xb6 on kuitenkin t\xc3\xa4ysin erilainen kuin 1980-luvun animaatiosarjassa, sill\xc3\xa4 hahmon hiusv\xc3\xa4ri on punaisen sijaan blondi, ja h\xc3\xa4nell\xc3\xa4 on yll\xc3\xa4\xc3\xa4n vaaleanpunainen puku. Joidenkin arvioiden mukaan hahmon uudelleensuunnitellun ulkon\xc3\xa4\xc3\xb6n taustalla oli yritys saada Teela muistuttamaan ulkoisesti She-Ran hahmoa, mutta toisaalta hahmon ulkon\xc3\xa4\xc3\xb6n on arveltu perustuneen my\xc3\xb6s 1980-luvun alkuper\xc3\xa4isiss\xc3\xa4 pienoissarjakuvissa esiintyneeseen Teelaan.\n_START_SECTION_\nHe-Man (2002\xe2\x80\x932004)\n_START_PARAGRAPH_\nVuoden 2002 He-Man -animaatiosarjassa Teelan hahmo on pitk\xc3\xa4lti 1980-luvun sarjaa vastaava pieni\xc3\xa4 muutoksia lukuun ottamatta. Hahmon alkuper\xc3\xa4isen\xc3\xa4 \xc3\xa4\xc3\xa4nin\xc3\xa4yttelij\xc3\xa4n\xc3\xa4 toimi Lisa Ann Beley, ja suomalaisessa versiossa Jenni Laakso. Teela on animaatiosarjassa taitava taistelija, joka on salaa ihastunut He-Maniin ja n\xc3\xa4lvii taisteluiden aikana paikalta katoavaa prinssi Adamia t\xc3\xa4m\xc3\xa4n laiskuuden ja rohkeudenpuutteen vuoksi._NEWLINE_Toisen tuotantokauden jaksossa Teelan kerrotaan olevan sarjan tapahtumien aikaan 16-vuotias. Nuoresta i\xc3\xa4st\xc3\xa4\xc3\xa4n huolimatta h\xc3\xa4n on kuninkaallisen kaartin kapteeni, ja n\xc3\xa4hd\xc3\xa4\xc3\xa4n useissa animaatiosarjan jaksoissa komentamassa ja ohjeistamassa kuninkaallisen palatsin sotilaita. Hahmo on luonteeltaan r\xc3\xb6yhke\xc3\xa4 ja aggressiivinen taistelija, jolla on halu todistaa kykyns\xc3\xa4 muille._NEWLINE_He-Man-sarjassa Teelan adoptiois\xc3\xa4 Asemiehen kerrotaan olevan Eternian sankareihin liittyneen Fiston veli. Vuoden 2002 animaatiosarjan kertoman taustatarinan mukaan Asemies ja Fisto vieraantuivat toisistaan Eternian Suuren Levottomuuden aikana, jolloin Fisto haavoittui taistelussa ja sai muistinmenetyksen sek\xc3\xa4 v\xc3\xa4itetysti hylk\xc3\xa4si Asemiehen taistelukent\xc3\xa4lle. Fiston vihjataan my\xc3\xb6s sarjassa olevan Teelan biologinen is\xc3\xa4. Teela on Velhottaren tyt\xc3\xa4r, ja h\xc3\xa4n saa hetkellisesti telepaattisia kykyj\xc3\xa4 vastaanotettuaan verensiirron biologiselta \xc3\xa4idilt\xc3\xa4\xc3\xa4n. H\xc3\xa4nen telepaattiset kykyns\xc3\xa4 kuitenkin h\xc3\xa4lvenev\xc3\xa4t samalla, kun Velhottaren veri sekoittuu h\xc3\xa4nen omaansa.'